उत्तरी दिल्ली नगर निगम सदन में नोवेल्टी सिनेमा ज़मीन की बिक्री को लेकर हंगामा, आप ने लगाए गंभीर आरोप
नयी दिल्ली: उत्तरी दिल्ली नगर निगम (एनडीएमसी) में शुक्रवार को सदन में कई मुद्दों पर भारतीय जनता पार्टी और विपक्षी दल आम आदमी पार्टी के पार्षदों के बीच तीखी नोकझोंक और हंगामा हुआ। आम आदमी पार्टी ने आरोप लगाया कि नगर निकाय ने चांदनी चौक स्थित नोवेल्टी सिनेमा की जमीन को बेहद कम दाम पर बेच दिया।
सदन में भारतीय जनता पार्टी द्वारा आवासीय संपत्तियों के मालिकों का संपत्ति कर माफ करने संबंधी प्रस्ताव लाया गया था, लेकिन आम आदमी पार्टी के सदस्यों ने दूसरे मुद्दों को उठाया।
प्रस्ताव में एनडीएमसी के अधिकारक्षेत्र में आने वाले 50 वर्ग मीटर तक की आवासीय संपत्तियों का संपत्ति कर माफ करने का प्रावधान था जिसमें भवन और खाली पड़े भूखंड भी शामिल हैं।
प्रस्ताव पेश होते ही दोनों पक्ष के पार्षदों ने एक दूसरे पर आरोप लगाना शुरू कर दिया। आम आदमी पार्टी के सदस्यों ने तख्तियां लेकर प्रदर्शन किया जिन पर नोवेल्टी सिनेमा की जमीन बेचने संबंधी आलोचना लिखी हुई थी।
आपको बता दें कि आप बीजेपी पर 200 करोड़ के नॉवेल्टी सिनेमा की ज़मीन को 34 करोड़ में बेचन का आरोप लगा रही है। जिसको लकेर 23 अगस्त को दिल्ली के सभी 272 वार्डों में आप कार्यकर्ताओं ने पदयात्रा निकाल बीजेपी के कथित भ्रष्टाचार को जनता के बीच उजागर किया।
गौरतलब है कि अगले साल नगर निगमों के चुनाव होने हैं इसलिए दिल्ली में सभी राजनैतिक दल अपनी तैयरियों में जुट गए हैं। इसलिए सदन का ये मानसून सत्र हंगामेदार रहने की पूरी उम्मीद है। इसकी झलक शुक्रवार की कार्रवाई में दिखी भी, लेकिन एक बात पर दिल्ली वालों का मन स्पष्ट है कि दिल्ली की जनता और कर्मचारी नगर निगम से परेशान है। खासकर उत्तरी दिल्ली नगर निगम पिछले कुछ सालों में गंभीर सवालों के घेरे में है। यहाँ हर दूसरे महीने कर्मचारी अपने वेतन के लिए हड़ताल, विरोध या फिर कोर्ट जाते हैं। ये समस्या कई सालों से है, लेकिन इसका भी तक कोई स्थाई समाधान नहीं निकल पाया है।
(समाचार एजेंसी भाषा इनपुट के साथ )
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva